กฎกระทรวงกำหนดอัตราค่าแสตมป์ยาสูบในคลังสินค้าทัณฑ์บนที่ตั้งอยู่ในสนามบินศุลกากร พ.ศ. 2548

กฎกระทรวง
กำหนดอัตราค่าแสตมป์ยาสูบในคลังสินค้าทัณฑ์บนที่ตั้งอยู่ในสนามบินศุลกากร
พ.ศ. ๒๕๔๘
 

อาศัยอำนาจตามความในมาตรา
๕ แห่งพระราชบัญญัติยาสูบ พ.ศ. ๒๕๐๙ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงการคลังออกกฎกระทรวงไว้
ดังต่อไปนี้

ข้อ
๑ ให้กำหนดอัตราค่าแสตมป์ยาสูบตามมูลค่าและตามปริมาณเป็นศูนย์
สำหรับยาเส้นและยาสูบในคลังสินค้าทัณฑ์บนสำหรับแสดงและขายของที่เก็บในคลังสินค้าทัณฑ์บนนั้นตามกฎหมายว่าด้วยศุลกากรที่ตั้งอยู่ในสนามบินศุลกากร
ที่จำหน่ายให้แก่ผู้เดินทางเข้ามาในราชอาณาจักร

ข้อ
๒ การกำหนดอัตราค่าแสตมป์ยาสูบตามกฎกระทรวงนี้ให้ใช้บังคับกับการจำหน่ายบุหรี่ปริมาณไม่เกินสองร้อยมวน
หรือซิการ์หรือยาเส้นปริมาณไม่เกินอย่างละสองร้อยห้าสิบกรัม หรือหลายชนิดรวมกันปริมาณไม่เกินสองร้อยห้าสิบกรัม
แต่ทั้งนี้บุหรี่ต้องมีปริมาณไม่เกินสองร้อยมวน

ข้อ
๓ ให้อธิบดีมีอำนาจวางระเบียบกำหนดรายละเอียดเกี่ยวกับวิธีการ
เงื่อนไข และแนวทางปฏิบัติเพื่อให้เป็นไปตามกฎกระทรวงนี้

ข้อ
๔[๑] กฎกระทรวงนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ให้ไว้ ณ
วันที่ ๘ ธันวาคม พ.ศ. ๒๕๔๘
ทะนง พิทยะ
รัฐมนตรีว่าการกระทรวงการคลัง
หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่เป็นการสมควรส่งเสริมให้ผู้เดินทางเข้ามาในราชอาณาจักรซื้อของจากคลังสินค้าทัณฑ์บนที่ตั้งอยู่ในสนามบินศุลกากรแทนการซื้อจากต่างประเทศอันจะเป็นการเพิ่มขีดความสามารถในการแข่งขันทางการค้าและสงวนไว้ซึ่งเงินตราต่างประเทศ
รวมทั้งเป็นการสนับสนุนผู้ประกอบการคลังสินค้าทัณฑ์บน จึงจำเป็นต้องออกกฎกระทรวงนี้
























ชัชสรัญ/จัดทำ
๑๙ ธันวาคม ๒๕๔๘

ศิรวัชร์/ปรับปรุง
๗ มกราคม ๒๕๖๒

[๑] ราชกิจจานุเบกษา
เล่ม ๑๒๒/ตอนที่ ๑๑๗ ก/หน้า ๔/๑๓ ธันวาคม ๒๕๔๘